# 

# АГЕНЦИЯ

# ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ

# 

# ПЛАН ЗА РАБОТА ПРЕЗ 2019 г.

София, 2019 година

# I. ВЪВЕДЕНИЕ

Планът за работа на Агенцията за приватизация и следприватизационен контрол (АПСК, Агенцията) през 2019 г. е изготвен в съответствие с изискванията на чл. 6, ал. 1 от Закона за приватизация и следприватизационен контрол (ЗПСК) и съгласно чл. 5, т. 2 от Устройствения правилник на АПСК.

Годишният план поставя приоритетите и оперативните цели в дейността на Агенцията през 2019 г. и съдържа прогноза за брой на приватизационни продажби, на дружества с осъществен следприватизационен контрол и на концесионни договори с извършен контрол на изпълнението; прогноза за приходите - очаквани постъпления от приватизационни продажби и от следприватизационен контрол, както и разчет за размера на необходимите разходи за обезпечаване на дейностите по приватизация и контрол.

Основна цел в работата на АПСК е реализиране на ефективен приватизационен процес и следприватизационен контрол. Със своята дейност АПСК гарантира защита на държавния интерес в процеса по раздържавяване, подкрепя усилията на ресорните министерства, областните администрации и други държавни органи за привличане на инвестиции в изпълнение на Програмата за управление на правителството на Република България за периода 2017-2021 г. Агенцията осигурява приходи в бюджета от дейностите по приватизация и следприватизационен контрол, като дава своя принос в изпълнението на поставените цели в бюджетна програма – 2000.01.08 „Преструктуриране и ефективно управление на държавната собственост“ на Министерство на икономиката. Оперативните дейности по раздържавяването на активи, контрола по изпълнението на поетите приватизационни ангажименти от страна на купувачите и независимия външен контрол на изпълнението на определени концесионни договори, са основни правомощия АПСК.

Агенцията осъществява продажби на обекти по реда на чл. 3, ал. 3, т. 3 от ЗПСК, включително и приватизацията на имотите, частна държавна собственост с данъчна оценка над 10 000 лева, предоставени за управление на областните управители, министерствата и други ведомства. Това е значителен ресурс, който се продава ефективно от Агенцията след приетите промени в ЗПСК през 2010 г.

АПСК има натрупан в годините значителен експертен опит при осъществяване на дейността по следприватизационен контрол, който ще послужи като основа при осъществяването на възложените й функции по извършването на независим външен контрол на концесионните договори – държавни и общински, съгласно Закона за концесиите (ЗК).

Юристите на АПСК осъществяват процесуално представителство по искови дела (вкл. граждански, търговски, административни и арбитражни) и изпълнителни производства.

Със Закона за концесиите, в сила от 02.01.2018 г., са регламентирани нови правомощия за Агенцията. Съгласно чл. 42 от ЗК, АПСК ще поеме осъществяването на контрол върху изпълнението на държавните и общински концесии на база одобрен от Министерския съвет годишен план. Съгласно ЗК се дава възможност за възлагане на извънредни проверки от Координационния съвет. Също така Министерския съвет с решение може да възложи на АПСК извършване на действия по възлагане на държавни концесии, както и по изпълнението и прекратяването им.

# II. РЕСУРС ОТ ОБЕКТИ, ПОДЛЕЖАЩИ НА ПРИВАТИЗАЦИЯ, ПРИВАТИЗАЦИОННИ ДОГОВОРИ, ПОДЛЕЖАЩИ НА КОНТРОЛ И КОНЦЕСИОННИ ДОГОВОРИ С ВЪЗЛОЖЕН КОНТРОЛ

## *Ресурс от обекти, подлежащи на приватизация*

Планирането на целите в дейността по приватизация през 2019 г. е базирано на ресурс от подлежащи на приватизация обекти, съставен от 157 броя обекти, представляващи имоти-частна държавна собственост и имоти с предоставени права на управление на ръководители на държавни ведомства *(МВР, МВнР, МФ, МЗХГ, МЗ и БАБХ)*, за които има предложения за приватизация. Предложения за продажба на 120 бр. имоти са постъпили от областни администрации. Останалите 37 бр. имоти са предложени за продажба от държавни ведомства. (ПРИЛОЖЕНИЕ № 1)

Разчетите за дейността по приватизация не включват обектите, представляващи акции и дялове, собственост на държавата от търговски дружества с държавно участие в капитала, както и на акции и дялове, собственост на търговски дружества с повече от 50 на сто държавно участие в капитала в други дружества. Основанията за това са следните: преобладаващата част от мажоритарните пакети са включени в списъка – приложение № 1 по чл. 3, ал. 1 от ЗПСК *(т.нар.“забранителен списък“)*; наблюдава се тренд на изключително ниско ниво на инвеститорски интерес към оставащото миноритарно държавно участие в капитала на търговските дружества; очаквани законови промени, ограничаващи приложното поле на ЗПСК, предвиждат въвеждане на забрана за продажбата на акции и дялове - собственост на държавата, от търговски дружества с държавно участие в капитала, както и на акции и дялове, собственост на търговски дружества с повече от 50 на сто държавно участие в капитала в други дружества.

При планирането не са предвидени също и продажби на обособени части от търговски дружества собственост на държавата. По отношение на обособените части, процесът на приватизация се очаква да има забавени темпове. Съгласно измененията в чл. 3, ал. 3, т. 1 от ЗПСК *(обн., ДВ, бр. 8 от 2018 г.)* приватизацията на обособени части от търговски дружества с повече от 50 на сто държавно участие в капитала, включени в списъка – приложение № 1 по чл. 3, ал. 1 от ЗПСК *(т.нар.“забранителен списък“)* може да се осъществява само след решение на Народното събрание. Изключение е направено за обособени части от лечебни заведения, включени в “забранителния списък“, за които се прилага чл. 28, ал. 10 от ЗПСК.

Възможности за увеличаване на ресурса от обекти, подлежащи на приватизация могат да възникнат от следните източници:

* Имоти частна-държавна собственост с данъчна оценка от 10 хил. лева до 500 хил.лв. – процедурата започва след предложение на ръководителя на ведомството, което управлява имота, или от областния управител в случаите по чл. 18, ал. 1 от Закона за държавната собственост, а за имоти с данъчна оценка над 500 000 лв. - процедурата започва след решение на Министерски съвет;
* Обособени части от имуществото на търговски дружества с държавно участие в капитала и такива с повече от 50 на сто държавно участие в капитала в други дружества, включени в списъка – приложение № 1 по чл. 3, ал. 1 от ЗПСК, които ще могат да бъдат предложени за приватизационна продажба само след решение на Народното събрание, по предложение на Министерския съвет.

***Приватизационни договори, подлежащи на контрол***

АПСК осъществява следприватизационен контрол на:

* Изпълнението на изискуемите задължения по приватизационните договори, в т.ч. подлежащи наконтрол по отношение на изплащането на цената по приватизационния договор – общо 217 броя, от които 172 бр. с неплатена цена;
* Изпълнението на инвестиционни програми - по отношение на 2 договора;
* Общият брой на договорите, подлежащи на контрол по отношение на различни социални ангажименти и други задължения, в т.ч. и инвестиции - 81 броя.

***Независим външен контрол на изпълнението на определени концесионни договори***

Планирането на показателите, свързани с извършване на проверки за изпълнението на определени концесионни договори се извършват по одобрен от Министерския съвет план за работа за съответната година.

При приемане на *Плана за работа на АПСК по чл. 42, ал. 2 от Закона за концесиите през 2019 г.,* и в съответствие с посоченото в негопоставената цел наАгенцията е :

* Да осъществява независим външен контрол по конкретни концесионни договори.

Възможно е да бъде възложено извършване на извънредни проверки, по възлагане от Координационния съвет по концесиите.

**III. ПРИОРИТЕТИ И ЦЕЛИ В ДЕЙНОСТИТЕ ПО ПРИВАТИЗАЦИЯ, СЛЕДПРИВАТИЗАЦИОНЕН КОНТРОЛ И КОНТРОЛ НА КОНЦЕСИОННИ ДОГОВОРИ**

***Приоритети в дейността по приватизация през 2019 г.:***

* Реализиране на приватизационни продажби за обектите, за които се поддържа сериозен инвеститорски интерес;
* Извършване на подготвителния етап на процедурите за продажба на обекти, за които са налице необходимите условия за възлагане изготвянето или актуализацията на анализи на правното състояние, приватизационни оценки, информационни меморандуми;
* Изграждане на електронна платформа за продажба на имоти, посочени в разпоредбата на чл. 3а от ЗПСК *(НОВ, обн. ДВ, бр. 64 / 03.08.2018 г.)*

***Приоритети в дейността по следприватизационен контрол и контрол на концесионни договори през 2019 г.:***

* Приключване с констатации на следприватизационния контрол по изпълнението, респ. неизпълнението на изискуемите до 2018 г. задължения по контролираните приватизационни договори до края на 2019 г.;
* Осъществяване на контрол, чрез извършване на планови проверки на място в приватизираните дружества, като метод за отчитане на договорните задължения на купувачите по приватизационни договори и с цел повишаване коректността при отчитане изпълнението/неизпълнението на поетите задължения и минимизиране на риска при следприватизационния контрол;
* Правно осигуряване на следприватизационния контрол и процесуалната защита на АПСК в исковото и изпълнителното производства;
* Осъществяване на независим външен контрол по Закона за концесиите върху определени концесионни договори, съгласно План за 2019 година, както и извършване на извънредни проверки на определени концесионни договори, при възлагане от Координационния съвет по концесиите.
* Осъществяване на контрол на място при Концедента и Концесионера.

***Цели на плана:***

* Успешно приключване на приватизационни проекти, при които няма съществени проблеми, възпрепятстващи продажбата им;
* Провеждане на активен маркетинг по региони, с цел привличане на инвеститорски интерес;
* Осъществяване на ефективен, навременен и ефикасен контрол на задължения, залегнали в приватизационните договори и контрол върху изпълнението по възложените концесионни договори;
* Установяване на изпълнението/неизпълнението на задължения по сключени приватизационни договори и определени концесионни договори;
* Подготовка на предложения за издаване на удостоверения по чл. 22 б, т. 7 от ЗПСК и удостоверения във връзка с чл. 78, ал. 2 от ЗДС като административна услуга, предоставяна от АПСК и неразделна част от комплексното административно обслужване в Р. България;
* Повишаване ефективността и ефикасността на дейността по процесуалната защита на АПСК, вкл. по правно осигуряване на следприватизационния контрол в хода на исково, изпълнително производство и арбитражно производства.

***Постигане на целите при спазване на следните принципи:***

* Поддържане на правила и механизми за постигане на обективност и прозрачност при провеждане на процедурите;
* Осигуряване на равнопоставеност на инвеститорите чрез даване на широка публичност при подготовката и осъществяването на приватизационните процедури;
* Ефективност, ефикасност и икономичност при усвояване на предоставените средства за осъществяване на дейностите по подготовка на приватизационния процес и контрола на изпълнението на поетите от купувачите задължения по приватизационните договори и на концесионерите по концесионните договори.

***Външни фактори, които могат да окажат въздействие върху постигането на целите на плана:***

* Слаб инвеститорски интерес;
* Липса на съдействие и сътрудничество между институциите, заинтересованите лица и упражняващите правата на собственост на обектите на приватизация;
* Липса на активи и финансов ресурс на купувачи с просрочени задължения към АПСК, които да осигурят пълно погасяване на задълженията си към Агенцията;
* Дълги срокове по решаване на съдебни спорове;
* Трудности при набиране и/или актуализиране на правната или финансова информация за обектите подлежащи на приватизация или контрол;
* Изменение на нормативната рамка, водеща до промяна на приоритетите;
* Липса на планово предоставени концесионни договори, за изпълнението на които да се извърши независим външен контрол, както и на възложени извънредни проверки.

**1. Брой приватизационни продажби**

Прогнозата за очаквания брой сделки през 2019 г. е изготвена след извършена актуализация на приватизационния ресурс, като са взети предвид приватизационната готовност на обектите и специфичните рискове при осъществяването на приватизационните процедури. АПСК ще насочи усилията си да осъществи общо минимум **25** **приватизационни продажби** на обекти, представляващи предимно имоти - частна държавна собственост с данъчна оценка над 10 000 лв.

През 2019 г. Агенцията ще продължи да работи активно по проектите за продажба на недвижими имоти. Предвижда се през годината да бъдат обявени за приватизационна продажба:

* имоти-частна държавна собственост, предложени от областните управители;
* имоти-частна държавна собственост с отпаднала необходимост, предложени за продажба от МВР, МВнР, МЗХГ, МЗ, МФ и от БАБХ;
* определени обособени части от търговски дружества, в случай че за тях бъде взето решение за продажба от Народното събрание по предложение на Министерски съвет.

По отношение на 37 броя от обектите, предвидени за приватизация през 2019 г. са извършвани дейности по подготовка на приватизационната им продажба. АПСК разполага с приети разработки на анализи на правното състояние, приватизационни оценки и информационни меморандуми, което е необходимо условие за стартирането на тръжни процедури.

Създаването на електронна платформа за продажба имоти – държавна собственост ще оптимизира процедурите за продажба, ще доведе до съкращаване на разходите и на сроковете по процедурите. Обявите за продаваните имоти ще достигнат до по-голям кръг заинтересовани лица, което от своя страна ще доведе до достигането на по-високи цени за продаваните имоти. Новата електронна платформа ще направи възможно по-бързото обменяне на информация и като цяло ще подобри процеса на продажбите.

**2. Дружества с извършен следприватизационен контрол**

Осъществяване на ефективен, навременен и ефикасен контрол на задължения, залегнали в приватизационни договори, както и реализиране на своевременни действия по правно осигуряване на следприватизационния контрол и процесуалната защита в исковото и изпълнително производство, са основни цели на АПСК в дейността по следприватизационния контрол.

АПСК планира през 2019 г. **да осъществи следприватизационен контрол** върху изпълнението на задълженията, поети с приватизационните договори за продажбата на **30 дружества**. Очаква се да бъдат **изпълнени следприватизационните задължения** при около **25 обекти**.

Следва да се има предвид, че съобразно разпоредбите на Закона за Търговския регистър, е уточнен срокът за контрол по други 14 дружества, за които купувачите по договорите не са пререгистрирани *(срок на контрол до 31.12.2022 г.).*

**3. Постъпления от приватизационни продажби и от дейностите по следприватизационен контрол**

Прогнозата за постъпленията от приватизация е базирана върху реализиране на продажби на имоти-частна държавна собственост. Паричните постъпления от приватизационни продажби се предвиждат в размер на **3 340 000 лв**.

Очакваните постъпления от следприватизационен контрол са планирани в размер на **3 380 000 лв.**, в т.ч. приходи от неустойки, издадени в полза на АПСК изпълнителни листа и приемане на плащания по сключени спогодби и споразумения от Агенцията за разсрочване на вземанията по три приватизационни договора.

Общо от дейностите по приватизация и следприватизационен контрол през 2019 г. се очакват приходи в размер на **6 720 000 лв.** (ПРИЛОЖЕНИЕ № 2)

**4. Разходи за дейностите по приватизация, следприватизационен контрол и контрол на концесионни договори**

Съгласно чл. 9 от ЗПСК *(**обн., ДВ, бр. 15 от 2013 г., в сила от 01.01.2014 г.),* разходите за приватизация и следприватизационен контрол се извършват чрез бюджета на АПСК. Бюджетът за 2019 г. на Агенцията за приватизация и следприватизационен контрол, утвърден от министъра на икономиката *(писмо с изх. № 91-00-17/15.01.2019 г. на МИ)*, е в размер на **3 479 100 лв.**, в т. ч. планирани разходи за персонал – 2 172 900 лева.

(ПРИЛОЖЕНИЕ № 2)

В рамките на 37,5 % от бюджетните разходи или **1 306 200 лв.** са средствата за материално-техническо осигуряване на дейностите по приватизация и следприватизационен контрол, включително за създаване на електронна платформа за продажба имоти, за изготвяне на правни анализи, приватизационни оценки и информационни меморандуми, експертни становища от външни фирми, процесуално представителство, разходи за държавни и съдебни такси, разходи по изпълнителни производства за събиране на вземанията на АПСК от частни и държавни съдебни изпълнители и др. В тази сума са включени и разходи за публикуване на решения и обяви на Агенцията съгласно ЗПСК, за маркетингови дейности.

**НЕОБХОДИМИ ДЕЙСТВИЯ**

***Подготвителна работа по приватизационните проекти***

* Набиране и/или актуализиране на правната и финансовата информация за подлежащите на приватизация обекти;
  + Определяне на възможностите за продажба на обособени части от дружества;
  + Разрешаване на проблеми, зависещи от действията на други държавни ведомства и институции;
  + Съгласуване на приватизационните процедури за имоти частна-държавна собственост с Министерство на финансите;
  + Възлагане на външни изпълнители изготвянето или актуализацията на анализи на правното състояние, приватизационни оценки, информационни меморандуми за съответните обекти;
  + Осъществяване на приватизационни проекти;
  + Определяне на метод за приватизация.

***Маркетинг и връзки с обществеността***

* Отразяване чрез интернет-страницата на информация за хода на приватизационните процедури, както и на кратки описания на съответните обекти, подготвяни за продажба;
* Публикуване на кратки съобщения в средствата за масова информация;
* Публикуване в пресата на определените от ЗПСК задължителни съобщения при откриване на процедура за приватизация, както и при приемане на решения за метод за приватизацията на обектите;
* Публикуване на информационни проспекти на предлаганите за продажба обекти съответно на интернет-страницата на Българска фондова борса и на Електронната платформа за продажба на имоти;
* Провеждане на интервюта, брифинги и пресконференции;
* Участие на представители на АПСК във форуми и мероприятия, организирани от други институции или организации.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респ. неизпълнението на поетите с приватизационните договори задължения;
* Изготвяне на уведомления до купувачите по приватизационните договори за предоставяне на всички отчетни документи, необходими за доказване на изпълнението на поетите с договорите задължения за 2018 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, Агенция по вписванията, РИОСВ, ДА “ДР и ВВЗ”, КЕВР и др.;
* Приключване с констатации на следприватизационния контрол по изпълнение на изискуемите задължения по приватизационните договори;
* Предложения за начисляване на неустойки;
* По постъпили искания и след извършена проверка, издаване на удостоверение по чл. 22 б от ЗПСК за изплатена цена и при поискване за изпълнение на други задължения;
* По постъпили искания и след извършена проверка, издаване на удостоверение по чл.78, ал. 2 от Закона за държавната собственост *(обн. ДВ, бр. 18 от 2010 г.)* за липса на задължения, произтичащи от неизпълнение на договор за приватизационна продажба.

***Независим външен контрол на изпълнението на определени концесионни договори***

* Изготвяне на вътрешни правила за условията и реда за подготовка, провеждане и отчитане на извършените проверки;
* Изготвяне на график за осъществяване на проверки за изпълнение, респ. неизпълнението на поетите задължения по определените концесионни договори
* Извършване на планови проверки на изпълнението на концесионни договори включени в годишния план;
* Извършване на извънредни проверки на изпълнението на концесионни договори възложени от Координационния съвет по концесиите;
* Изготвяне на доклади от извършените проверки с констатации и препоръки.

***Правно осигуряване на следприватизационния контрол и на контрола по концесионните договори***

* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби за изплащане на дълга;
* Своевременно предявяване на вземанията на АПСК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Своевременно събиране на съдебни книжа, вписване на обезпечителни заповеди, издадени по молби от АПСК, снабдяване с изпълнителни листа в полза на АПСК и предприемане на действия за образуване на изпълнително производство;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори и на задълженията по концесионни договори, както и тяхното обезпечаване. Изготвяне на молби за издаване на заповеди за незабавно изпълнение за вземанията, представляващи неизплатени вноски от цената по приватизационните договори и своевременно предприемане на действия за обезпечаването им в нормативно изискуемите срокове и в съответствие с действащите вътрешни правила.

ПРИЛОЖЕНИЕ № 1

|  |  |  |  |
| --- | --- | --- | --- |
| **№** | **ОБЛАСТ / ВЕДОМСТВО** | **Обекти с предложения за продажба (бр.)** | **Открити процедури (бр.)** |
|  | **ОБЛАСТНИ АДМИНИСТРАЦИИ** |  |  |
| 1 | ОБЛАСТ БЛАГОЕВГРАД | 1 |  |
| 2 | ОБЛАСТ БУРГАС | 25 | 19 |
| 3 | ОБЛАСТ ВАРНА | 3 |  |
| 4 | ОБЛАСТ ВЕЛИКО ТЪРНОВО | 1 | 1 |
| 5 | ОБЛАСТ ВИДИН | 2 | 2 |
| 6 | ОБЛАСТ ВРАЦА | 4 | 3 |
| 7 | ОБЛАСТ ГАБРОВО | 1 | 1 |
| 8 | ОБЛАСТ ДОБРИЧ | 7 | 6 |
| 9 | ОБЛАСТ КЪРДЖАЛИ | 4 | 2 |
| 10 | ОБЛАСТ КЮСТЕНДИЛ | 1 | 1 |
| 11 | ОБЛАСТ МОНТАНА | 5 | 5 |
| 12 | ОБЛАСТ ПЛЕВЕН | 14 | 11 |
| 13 | ОБЛАСТ ПЛОВДИВ | 3 | 3 |
| 14 | ОБЛАСТ РАЗГРАД | 5 | 4 |
| 15 | ОБЛАСТ СИЛИСТРА | 1 | 1 |
| 16 | ОБЛАСТ СОФИЯ-ГРАД | 24 |  |
| 17 | ОБЛАСТ СТАРА ЗАГОРА | 6 | 5 |
| 18 | ОБЛАСТ ТЪРГОВИЩЕ | 3 | 3 |
| 19 | ОБЛАСТ ШУМЕН | 3 | 3 |
| 20 | ОБЛАСТ ЯМБОЛ | 7 | 6 |
|  | **МИНИСТЕРСТВА и АГЕНЦИИ** |  |  |
| 1 | АГЕНЦИЯ ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ | 1 | 1 |
| 2 | БЪЛГАРСКА АГЕНЦИЯ ЗА БЕЗОПАСТНОСТ НА ХРАНИТЕ | 2 | 2 |
| 3 | МИНИСТЕРСТВО НА ВЪНШНИТЕ РАБОТИ | 1 | 1 |
| 4 | МИНИСТЕРСТВО НА ВЪТРЕШНИТЕ РАБОТИ | 22 | 11 |
| 5 | МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ | 8 | 5 |
| 6 | МИНИСТЕРСТВО НА ФИНАНСИТЕ | 1 | 1 |
| 7 | МИНИСТЕРСТВО НА ЗДРАВЕОПАЗВАНЕТО | 2 | 2 |
|  | **ОБЩО:** | **157** | **99** |

ПРИЛОЖЕНИЕ № 2

|  |  |  |  |
| --- | --- | --- | --- |
| **ПОКАЗАТЕЛИ ПО ПЛАН** | **ДЕЙНОСТИ** | | **ОБЩО ПРЕЗ 2019 г.** |
| **ПРИВАТИЗАЦИЯ** | **СЛЕДПРИВАТИЗАЦИОНЕН КОНТРОЛ** |
| **ОЧАКВАНИ ПОСТЪПЛЕНИЯ в държавния бюджет (лева)** | **3 340 000** | **3 380 000** | **6 720 000** |
| **РАЗХОДИ (лева)** |  |  | **3 479 100** |

# ИЗПОЛЗВАНИ СЪКРАЩЕНИЯ

АПСК Агенцията за приватизация и следприватизационен контрол, (Агенцията)

ЗПСК Закона за приватизация и следприватизационен контрол

ЗДС Закон за държавната собственост

ЗК Закон за концесиите

БАБХ Българска агенция за безопасност на храните

МВР Министерство на вътрешните работи

МФ Министерство на финансите

МИ Министерство на икономиката

МЗ Министерство на здравеопазването

МЗХГ Министерство на земеделието, храните и горите

МВнР Министерство на външните работи

НОИ Национален осигурителен институт

ЦРОЗ Централен регистър на особените залози

РИОСВ Регионална инспекция по околната среда и водите

КЕВР Комисия за енергийно и водно регулиране

ДА “ДР и ВВЗ” Държавна агенция “Държавен резерв и военновременни запаси”